**Megyei U-19 korosztályú bajnokság új alapokra helyezésének lehetősége**

Korábban, több alkalommal is felmerült már a megyei U-19 korosztályú (ifjúsági) bajnokság átszervezésének ötlete, lehetősége, komolyabb gondolatok ezzel kapcsolatban azonban nem kerültek kidolgozásra és megbeszélésre!

A jelenlegi rendszerben minden bajnoki osztályban a felnőtt csapat jogán szerepel az utánpótlás csapat az ifjúsági bajnokságban, emiatt az ifjúsági mérkőzések sok esetben nem hoznak elvárt és megfelelő színvonalat a csapatok közötti óriási különbségek miatt. Jelen felépítésben hiába van egy megye II. osztályú ifjúsági bajnokságban igen jó csapata valamely egyesületnek, ha a felnőtt csapat nem jut fel, az ifjúsági sem nézhet szembe magasabb kihívásokkal! A megye III. osztály felnőtt bajnokságának csoportbeosztását is nagymértékben befolyásolja az, hogy ki nevez abban a bajnoki osztályban ifi csapattal és ki nem (gondoljunk csak a 2014/15-ös bajnoki indulást megelőző nevezésekre). Mindemellett sok esetben egy tehetséges ifjúsági játékos beépítése is nehézségekbe ütközik, hiszen az előmérkőzésként játszandó ifjúsági csapatban is szükség van a labdarúgóra, nem egyszer a létszámgondok miatt is.

A fenti problémák kiküszöbölésére adhat jó választ az, ha az ifjúsági bajnokságot leválasztjuk a felnőtt bajnokságokról és külön megszervezett megyei bajnoksággá alakítjuk át!

Milyen lehetőségek merülnek fel az átalakítás során?

1. Az U-19 a jövőben nem a felnőttel, hanem a serdülő csapattal (U-16) utazik együtt
2. Teljesen önálló U-19-es bajnokságot indítunk

Az első verzió lenne a legideálisabb minden szempontból, azonban két oka is van annak, hogy nem ebben a lehetőségben látjuk az elsődleges megoldást. Az egyik sajnálatos ok, hogy egyelőre hiába a Bozsik programban látható tömegesítés, ennek eredménye nem jelentkezik a serdülő csapatoknál és sajnos sok településen nem lehet két külön keretet kialakítani az U-19 és U-16 számára, vagyis egy napon csekély esélye van annak, hogy mindkét korosztályt ki tudja állítani az egyesület. A másik ok, hogy a 47 megyei ifjúsági csapat mellett 25 serdülő csapat szerepel, így versenyszervezésileg is nehéz lenne párban szerepeltetni a két bajnokságot!

A fentiek figyelembe vételével új alapokra akkor tudjuk helyezni az U-19 megyei bajnokságot, ha azt teljesen önállóan indítjuk el, önálló keretek között szervezzük.

Ha ebben gondolkodunk, miként épülne fel a megyei ifjúsági bajnokság?

Mindenképpen lenne egy kiemelt megyei I. osztály, amely a teljes megyét lefedné, míg ez „alatt” kettő vagy három csoportba kerülne területi alapon besorolásra a megye II. osztályú U-19-nek nevezett másodosztályú bajnokság. A bajnoki évek végén – a felnőttekéhez hasonlóan – az utolsó helyezettek kiesnének, míg a másod osztályból a legjobbak feljutnának a megye I. osztályú ifjúsági bajnokságba!

Milyen előnyökkel járna az új rendszer?

1. Közel azonos képességű csapatok szerepelnének egymás ellen, vagyis mindenképpen nőne a sportértéke a mérkőzéseknek, nagyobb motivációt jelentene a játékosoknak olyan mérkőzéseken játszani, ahol szorosabb eredményre van kilátás hétről-hétre, mint a mostani rendszerben.
2. A kiemelt bajnokságban kifejezetten nagyobb téttel és színvonalasabb mérkőzésekkel lehet számolni, hiszen a megye „krémje” játszana egymás ellen, ahol a kiesés elleni küzdelem is újabb motivációt jelenthet az alsóbb régiókban, míg a megye I. osztályú bajnokság legjobbjai valóban Békés megye legjobb ifjúsági csapatát jelentené! (Most „csak” a megye I. osztályú bajnokságban szereplő csapatok közt a legjobbat)
3. Megye II. osztályú ifjúsági bajnokságban csökkennek az utazási távolságok a gyerekeknek, hiszen területi elv alapján kerülnek lebonyolításra a mérkőzések.
4. Az utánpótlás játékosnak is kevesebb időráfordítást jelent egy bajnoki mérkőzés, hiszen nem kell a felnőtt mérkőzés idejét is idegenben eltölteni várakozással, hanem azonnal lehet hazautazni mérkőzés után. (Adott esetben a szülő könnyebben engedi el a gyermeket, vagy a játékos is könnyebben vehető rá az elutazásra – ahol ilyen problémák felvetődnek!)
5. A tehetséges ifjúsági játékos másnap/előtte nap bevethető a felnőtt csapat mérkőzésén, ezzel segíthetjük fejlődését és beilleszkedését!
6. (Játéknapoktól függően) főleg a kiemelt bajnokságban bevezethető lehet a három játékvezető is a bajnoki mérkőzéseken! A felnőtt mérkőzések esetén is nagyobb mozgásteret jelenthet a változás!
7. Esetlegesen további ötletként megyei ifjúsági kupa is kiírható – nem hétköznapi játéknapokkal.
8. Átszervezhető a megye III. osztályú felnőtt bajnokság! (Ifi a feljutáshoz továbbra is kell!)
9. Alacsonyabb osztályú felnőtt csapattal rendelkező ifjúsági csapat is szerepelhet magasabb osztályban, jobb ellenfelek ellen!
10. Az ifjúsági bajnokságokban alkalmazhatóak alternatív játéknapok (őszi szünet, tavaszi szünet, érettségi szünet), vagyis rugalmasabb sorsolást lehet alkalmazni.
11. Amennyiben a csoportok nem 16 csapattal kerülnek kiírásra – minimum 14 – úgy a kevesebb mérkőzésszám is jelenthet költségcsökkenést – bár ennek mértéke minimálisnak tekinthető!
12. TAO utazási költség elszámolásnál – mivel csak az ifjúsági csapat utazik és nem közösen a felnőttel – nem kell arányosítani az elszámolható költséget, mert csak az utánpótlást érinti, így 100 %-ban elszámolható az!

Az előnyök mellett – mint minden változás esetében – hátrányokkal is jár(hat) az, így alább felsorolásra kerülnek ezek:

1. Megszűnik az előmérkőzés a felnőtt mérkőzések előtt. Persze adott esetben lehet az ifjúsági bajnokit a felnőtt elé szervezni, de valószínűleg nem ez lesz a jellemző, vagy a serdülő mérkőzést előmérkőzéssé tenni esetenként (erről később).
2. Mindenképpen több alkalommal történő utazást jelent a csapatok részére, azonban nem feltétlenül jelent annyival több kiadást is. Ez minden csapatnál egyedi, így ebben egyértelmű választ nem lehet adni.

Például: ahol az ifjúsági csapat miatt busz indul idegenbe, ott lehet, hogy ettől függetlenül a felnőtt csapat játékosai a korai indulás miatt amúgy is autóval mennek. Vagyis ez esetben kb. ugyanannyi lenne az utazási költség! Sőt ha azt tekintjük, hogy pl. Battonya-Bucsa viszonylatban csak a felnőttnek kell erre a távolságra utazni, míg az ifjúságiak közelebbi helyre kell utazzanak a területi csoportbeosztás miatt. Tehát még lehetséges az is, hogy költséget csökkent az új rendszer kialakítása!

1. Ahol serdülő csapat is van, a három csapat külön versenyez, nehezebben lesznek mozgathatóak a csapatok?! Erre a kérdésre alább térünk majd ki!

**Játéknapok:**

A bajnokságok jelenlegi lebonyolítása szerint a serdülő bajnokság játéknapját igazítják a csapatok az ifjúsági (és ezzel együtt a felnőtt) csapat játéknapjához.

Miután az új rendszer terve szerint az U-19-es bajnoki mérkőzés leválasztásra kerül a felnőtt bajnokitól, annak új játéknapja nagy többségében, előre láthatólag vasárnap lesz.

A csapatok ezután is az ifjúsági csapat játéknapjától eltérő napra fogják kérni a serdülő mérkőzést, de várhatóan ez megegyezhet a felnőtt csapat játéknapjával, hiszen a felnőtt és a serdülő között nem jelent majd problémát, hogy egy napon játszanak, lévén, nincs átjátszás a két csapat között.

Általános esetben elképzelhető egy alábbi játék hétvége:

Serdülő – szombat 10:00, felnőtt szombat 16:00, ifjúsági vasárnap 10:00 vagy 12:00

De lehet,

Serdülő – péntek 16:00, felnőtt szombat 16:00, ifjúsági vasárnap 14:00

A fentiek mind példák, adott esetben az ifjúsági mérkőzés is lehet pénteken délután!

Azt, hogy mely 14/16 csapat kerül a megye I. osztályú bajnokságba, egy féléves „osztályozó” bajnokság során alakítanánk ki! Ennek részleteiről akkor érdemes beszélni, ha az ötlet elfogadásra kerül!

A fenti rendszer még inkább elősegíti a különféle csapatok átjárhatóságát, minimalizálja az egy mérkőzésen eltöltendő időt, minden csapat megfelelően tud bemelegíteni (felnőtt is), csökken az adminisztráció miatti kapkodás (ifjúsági + felnőtt) stb stb.